**Stortingets utdannings- og forskningskomite**

Oslo, 17.10.2019

**Basisbevilgning til forskningsinstituttene - statsbudsjettet 2020**

Vi takker for muligheten til å delta i komiteens høring på statsbudsjett 2020 i dag og for gode spørsmål fra komitemedlemmene Nina Sandberg og Guri Melby. Som avtalt utdyper vi her vårt forslag til opptrapping av basisbevilgning til forskningsinstituttene.

**Konkret foreslår vi følgende:**

Basisbevilgningen til alle forskningsinstitutter med basisbevilgning fra Forskningsrådet gis en opptrappingsplan til 25% over en 5-års periode. Opptrappingsplanen forankres i den kommende Instituttstrategien og til Langtidsplan for forskning og høyere utdanning.

**Begrunnelse**

Forskningsinstituttene er iflg OECD-gjennomgangen av det norske forsknings- og innovasjonssystemet den sterkeste samarbeidspartneren for næringslivets omstilling og konkurransekraft. Instituttene kan iflg OECD være en vesentlig sterkere motor for innovasjon og omstilling i samfunnet, men begrenses av lav basisbevilgning. OECD anbefaler at instituttenes rolle som omstillingsmotor styrkes ved å øke basisbevilgningen til de næringsrettede instituttene vesentlig, til internasjonalt nivå. Industrimeldingen[[1]](#footnote-1) og Stortingets behandling av den understreker også at basisbevilgningen til de teknisk-industrielle instituttene skal økes.

Forskningsinstituttene er viktige deltagere i EUs rammeprogram for forskning og innovasjon.

Forskningsinstituttene mobiliserer i stor grad næringsliv som samarbeidsparter i de europeiske forskningsprosjektene, men begrenses av lav basisbevilgning, i og med at EU forutsetter egenandel fra institutter med basisbevilgning fra nasjonale myndigheter på et internasjonalt nivå.

Basisbevilgningen til de norske forskningsinstituttene er i dag 10% i gjennomsnitt for alle grupperingene. I 2018 hadde de teknisk-industrielle instituttene, som er tett på næringslivet, i gjennomsnitt 7% basisbevilgning, miljøinstituttene 12%, primærnæringsinstituttene 15% og de samfunnsvitenskapelig instituttene 16%. Nivået varierer innenfor grupperingene.

Forskningsrådet foreslår i sitt budsjettinnspill at instituttenes basisbevilgning økes fra dagens gjennomsnitt på 10% til 15%.

Forskningsinstituttene i Europa har en basisbevilgning fra nasjonale myndigheter på mellom 20% og 60%. Deler av basisbevilgningen er hos flere europeiske institutter knyttet til strategiske nasjonale prioriteringer.

FFA foreslår at en følger OECDs anbefaling om å ta ut omstillingspotensialet som ligger i forskningsinstituttene og trapper opp instituttenes basisbevilgning til internasjonalt nivå. Økningen i basisbevilgning bør knyttes til Langtidsplanens strategiske prioriteringer og sikre langsiktig kunnskapsbygging på områder som er viktige for Norge.

FFA har utarbeidet et forslag til opptrappingsplan for basisbevilgning i forskningsinstituttene hvor målet er 25% basisbevilgning (med utgangspunkt i 2018) over en 5-årsperiode, start 2020.

Vi mener opptrappingsplanen bør være en del av Instituttstrategien som er under arbeid fra Kunnskapsdepartementet og bør integreres i Langtidsplan for forskning og høyere utdanning, på linje med tidligere forpliktende opptrappingsplaner for rekrutteringsstillinger og for forskningsinfrastruktur. De teknisk-industrielle instituttene har lavest basisbevilgning, også etter forslaget til økning på 20 mill kr i statsbudsjettet for 2020. Alle instituttarenaene må løftes i en 5-årsperiode for å nå målet om 25%. Det krever at NFD (teknisk-industrielle institutter), LMD (primærnæringsinstitutter), KLD (miljøinstitutter), UD (utenrikspolitiske institutter) og KD (samfunnsvitenskapelige institutter) øker basisbevilgningen til "sine" instituttarenaer tilsvarende dagens differanse mot 25%.

Forslag til forpliktende opptrappingsplan for basisbevilgning til forskningsinstituttene:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Instituttgruppe**  **/finansierende departement** | **Basis-bevilgning % 2018** |  | **2020** | **2021** | **2022** | **2023** | **2024** | **Sum økning**  **mill kr**  **(til 25% av omsetning 2018)** |
| **Tekniskindustrielle institutter /NFD** | **7 %** | **Økning mill kr** | **120** | **155** | **190** | **215** | **220** | **900** |
| **Miljøinstitutter**  **/KLD** | **12 %** | **30** | **35** | **40** | **45** | **44** | **194** |
| **Primærnæringsinstitutter**  **/NFD og LMD** | **15 %** | **20** | **30** | **40** | **50** | **53** | **193** |
| **Samfunnsvitenskapelige institutter /KD** | **16 %** | **20** | **25** | **30** | **35** | **46** | **156** |
| **Sum** | **11 %** | **140** | **235** | **285** | **340** | **400** | **1443** |

Basisbevilgningen til instituttene må kompenseres i alle departementer for ABE-reformen (effektiviserings- og avbyråkratiseringskutt i staten) hvis disse beløpene skal være reelle.

Når det gjelder inndekning av de økte utgiftene, viser vi til vårt høringsinnspill til komiteen hvor vi foreslår å målrette Skattefunnordningen og omdisponere deler til virkemidler med høyere addisjonalitet og samfunnseffekt. Om ønskelig, bidrar vi gjerne til ytterligere til konkretisering og dialog om dette.

Vennlig hilsen

*Agnes Landstad*

Daglig leder FFA

1. Meld. St. 27 (2016–2017) *Industrien – grønnere, smartere og mer nyskapende* [↑](#footnote-ref-1)